Az Atya, Fiú, Szentlélek nevében! Ámen. 2. Tim 1:6-7. 
Gyurátz-ünnep 2026. április 26. 17 óra

16:30 Gyülekezés az iskolában
16:45 Indulás a református újtemplomba
Bevonulás zászlóval (orgona: Ferenc)
Ének 254, 1-4 Trombita: Bulcsú 
Kezdő oltári szolgálat (Jubilate vasárnapja szerint)
Lekció: Jn 20, 19-29
Hitvallás
Ének: Mikor még semmi nem létezett (Zongora: Ferenc, Fuvola: Sára)
IGEHIRDETÉS (Bencze András püspökhelyettes)

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Ünneplő Gyülekezet!
Örülök, hogy együtt ünnepelhetek most veletek ezen az ünnepen. 25 éves az Iskola! Azt mondjátok, nem nagy idő, hiszen a püspök, Gyurátz Ferenc, aki megálmodta ezt az iskolát 185 évvel ezelőtt született. Viszont ha onnan nézzük, hogy 25 éve működik ez az iskola, és még mindig örömünnepet szerveztek, akkor ez bizony nagy idő! Mert minden csoda három napig tart! – nemcsak a közmondás szerint, hanem a lélektan szerint is. Bizony, ilyen hamar megszokjuk örömeinket!
Hiszen már talán az elsősökben is kezd alábbhagyni a kezdeti lelkesedés! Hurrá,  iskolás vagyok! Sőt, már azt is elfelejtettétek, hogy volt húsvéti szünet. Minden csoda három napig tart.
Van egy zseblámpám. Nem elem van benne, hanem tekerni kell. Így világít. Villogóra is lehet állítani. Világít egy darabig. Aztán elalszik. Újra tekerni kell, hogy megint világítson. Ilyen a mi örömünk. 
Pál apostol azt mondja: Éleszd fel magadban az Isten kegyelmi ajándékát! Szóval megkaptad már ezt az ajándékot. Ez a tiéd. Benned van. Amikor megkereszteltek, amikor áldást kaptál. Amikor elhívott Isten, hogy tanító vagy tanár légy. Ilyen áldást kapnak ma az elsősök is. Kegyelmi ajándék – az Isten öröme. Éleszd fel magadban ezt az ajándékot! Az élet örömét. Krisztus feltámadásának örömét. Mert könnyen elfelejted, hogy már volt húsvéti szünet, de ne feledd el, hogy Jézus feltámadt a halálból! Éleszd fel magadban! 
Tekerd a zseblámpádat, hogy világítson! De hogyan éleszthetem a hitemet? Gyurátz püspök több imakönyvet is írt. – erre emlékeztetett öt évvel ezelőtt Szücs Gábor igazgató úr ünnepi beszédében. Imádkozni tanított. Mert ez az, amit tehetünk, az imádság a mi lámpakurblink, amivel éleszthetjük a bennünk lakozó ajándékot. Az imádság – mert amire szükségünk van, az nem tőlünk van, azt nem tudjuk magunk erejéből elérni. Az Isten ajándéka. 
Az imádság lehet kérő imádság. Uram, adj erőt, szeretetet, józanságot. És lehet hálaadó imádság. Uram, köszönöm az erőt, szeretet, józanságot, amit adtál keresztségemben, amit adtál, amikor elhívtál a gyermekek közé, s amit adsz ma is az elsősöknek az áldásban. 
De szeretnélek benneteket kicsit tovább is vezetni. Mert örülünk annak, hogy Isten nekünk erőt, szeretet és józanságot adott. S valóban ez jó. De honnan való ez? Hogyan működik ez? S most szét kellene szednem ezt a lámpát, hogy lássátok, hogyan működik. Majd hetedikben-nyolcadikban a fizikaórán ezt megbeszélitek. De hogyan működik Isten ereje, szeretete, józansága, amit nekünk adott? 
Úgy, ahogy ezt Jézusban láttuk. Ahogyan ő szenvedett, meghalt a kereszten, de harmadnapra feltámadt. Hogy legyőzte a halált, hogy világosságra hozta az életet. Ez az erő, a szeretet, a józanság forrása. Ez az igazi forrás! Mert ha nem működik a zseblámpám, előveszek egy gyufát – és ellobban, vagy egy gyertyát, és pislákol. Ezek csak pótlékok. Annyi erőpótlékot keresnek az emberek – hatalmas autókban, pénzben. Annyi szeretetpótlékot hajhásznak – elismerésekben és szenvedélyekben. Annyi józanságpótlékra hajtanak – babonákra, elméletekre és vallásokra. Jézus feltámadása igazi erő – halált legyőző erő; igazi szeretet – hiszen értünk adta önmagát; igazi józanság – az amely nem feledi Isten erejét. S ez az erő, a szeretet, és józanság szabaddá tesz arra, hogy igazul éljünk ebben a világban, és örömünk teljes legyen küzdelmeink között is. 
Ez az a kegyelmi ajándék, ami bennünk van, ami adatott nekünk, hogy Jézus Krisztus halála és feltámadása által örök életet adott nekünk. Éleszd fel magadban ezt az ajándékot, hogy örömöd naponta megújuljon, hogy világíts, mint ez a zseblámpa, ha tekerik. Huszonöt éves az iskola. Az elsősök már majdnem végigjárták az első évet, a nyolcadikosok lassan elballagnak. De maradjon meg örömöd. Mert Isten nem a félelem lelkét, a lankadáslelkét, az elszürkülés lelkét adta nekünk, hanem az erő, a szeretet, a józanság lelkét. Éleszd fel magadban Isten ajándékát! Ámen. 
Ének: Jézus a Te beszéded 
Köszöntés, óvodások versmondása
Nyolcadikosok műsorának konferálása (Szücs Gábor)
Műsor: 8. osztály
Elsős tanulók jelvényeinek feltűzése 8. osztály  – a tanulók megáldása (Pablényi Edina, Polgárdi Sándor – két padsor felől fogunk állni) (zene Levente, Sára)
Bráder- díj átadása Szücs Gábor
Ünnepi köszöntő: Szücs Gábor
Köszöntések (hivatalosak)
LELKÉSZ IMÁDSÁGA, MIATYÁNK, ÁLDÁS – Ámen orgonával
Záró ének: 388: 1-3 Trombita: Bulcsú